open-index/open-wikipedia-markdown huggingface dataset:
Karbonyyliryhmä

**Karbonyyliryhmä** on orgaanisessa kemiassa funktionaalinen ryhmä, jossa hiili- ja happiatomi ovat kiinnittyneet toisiinsa kaksoissidoksella. Karbonyyliryhmä voi esiintyä molekyyleissä sellaisenaan, kuten ketoneissa, tai olla osa jotain isompaa funktionaalista ryhmää, kuten karboksyylihapoissa osa karboksyyliryhmää (-COOH) tai estereissä osa esteriryhmää (-COO-). Alla olevassa taulukossa on esitetty funktionaalisia ryhmiä, jotka sisältävät karbonyyliryhmän. Karbonyyliryhmä antaa näille yhdisteelle niille ominaisen kemiallisen luonteen.

## Karbonyyliryhmän rakenne

Karbonyyliryhmän hiili- ja happiatomi ovat sp<sup>2</sup>-hybridisoituneet, joten niillä on kolme sp2-orbitaalia, joista yhdellä ne muodostavat σ-sidoksen ja p-orbitaaleilla π-sidoksen, aivan kuten alkeeneissa. Hapen kaksi vapaata elektroniparia miehittävät jäljellä olevat sp2-orbitaalit. Karbonyyliryhmän atomit ovat samassa tasossa ja atomien väliset sidoskulmat ovat noin 120°. Karbonyylisidos on lyhyempi kuin yksinkertainen C–O-sidos. Hiili-happi-kaksoissidos on poolinen, johtuen hapen elektronegatiivisuudesta. Koska karbonyylihiilellä on positiivinen osittaisvaraus, se on molekyylin elektrofiilinen osa (Lewisin happo), johon nukleofiilit pyrkivät reagoimaan. Vastaavasti karbonyylihappella on negatiivinen osittaisvaraus ja se on molekyylin nukleofiilinen osa (Lewisin emäs).

## Reaktiivisuus
Karbonyyliryhmän happiatomi on elektronegatiivisempi kuin hiili, ja siksi se vetää elektroneja puoleensa ja tekee sidoksesta poolisen. Tämän vuoksi karbonyyliryhmän hiiliatomi on elektrofiilinen ja se voi reagoida nukleofiilien kanssa. Karbonyyliryhmän elektronegatiivinen happiatomi voi vastaavasti reagoida elektrofiilien, esimerkiksi protonin kanssa happamassa liuoksessa. 

Karbonyyliryhmän vieressä oleva alfa-vety on huomattavasti happamampi (noin 1030 kertaa) kuin tavallinen C–H-sidos. Esimerkiksi asetaldehydin ja asetonin p''K''<sub>a</sub>-arvot ovat 16,7 ja 19.

Amidit ovat kaikkein pysyvimpiä karbonyyliyhdisteitä, mikä johtuu typpi-hiili- ja hiili-happiatomien välisistä resonanssistabiloiduista sidoksista.  

Karbonyyliryhmä voidaan pelkistää hydridireagenssien, kuten NaBH<sub>4</sub>:n ja LiAlH<sub>4</sub>:n, avulla, sekä organometallireagenssien, kuten organolitiumreagenssien ja Grignardin reagenssien, avulla. 

Muita tärkeitä reaktioita:
* Wolff–Kishner-pelkistys
* Clemmensen-pelkistys
* Muuttuminen tioasetaaliksi
* Hemiasetaaliie ja hemiketaaliksien, ja lopulta asetaalien ja ketaalien muodostuminen
* Reaktio ammoniakin ja primääristen tai sekundääristen amiinien kanssa muodostaa imiinejä
* Reaktio hydroksyyliamiinin kanssa muodostaa oksiimeja
* Reaktio syanidianionin kanssa muodostaa syanohydriinejä
* Reaktio Tebben reagenssin ja fosfoniumylidin kanssa muodostaa alkeeneja.
* Perkins-reaktio
* Tishchenko-reaktio
* Aldolikondensaatio
* Cannizzaro-reaktio

## Muita orgaanisia karbonyyliyhdisteitä
* urea
* karbamaatti
* keteenit

## Epäorgaanisia karbonyyliyhdisteitä
* hiilidioksidi
* karbonyylisulfidi
* fosgeeni

## Lähteet
Länsi-Uudenmaan pataljoona

**Länsi-Uudenmaan pataljoona** oli Suomen sisällissodan aikana toiminut valkoisten osasto, joka liikkui Uudenmaan ja Varsinais-Suomen pitäjissä huhti-toukokuussa 1918 puhdistamassa seutuja punaisista. Pataljoona koostui Pellingin taistelussa helmikuussa 1918 vangiksi jääneistä suojeluskuntalaisista, jotka oli Helsingin valtauksen jälkeen vapautettu sotavankeudesta. 

Länsi-Uudenmaan pataljoona suoritti muun muassa Vihdin teloitukset, Västankvarnin teloitukset sekä Perttulan teloitukset. Osastoa komensi vänrikki Edvard Ward ja komppanianpäälliköitä olivat Ivar Ståhle ja Ivar Hast. Länsi-Uudenmaan pataljoona syyllistyi tekoihin, jotka ovat nykykäsityksen mukaan selkeästi sotarikoksia. Se ampui muun muassa Tekla Åhl- ja Hilja Heino -nimiset naiset Västankvarnissa sotatuomari Erik Grotenfeltin käskystä.

## Lähteet
Nathaniel Cook

**Nathaniel Cook** oli 1800-luvulla elänyt henkilö, joka tuli tunnetuksi suunnittelemastaan shakkinappulasetistä. Hän rekisteröi muotoilunsa patenttivirastossa 1. maaliskuuta 1849. Hän oli *Illustrated London Timesin* päätoimittaja, jossa Howard Staunton piti shakkipalstaa. Cook pyysi Stauntonia mainostamaan shakkisettiään, jonka seurauksena setistä tuli kuuluisa ja tunnettu *Staunton Pattern* -nimellä.

## Lähteet
*
*ChessUSA
Västankvarnin teloitukset

**Västankvarnin teloitukset** tapahtuivat Suomen sisällissodan aikana Inkoossa toukokuussa 1918. Valkoinen rankaisuretkikunta Länsi-Uudenmaan pataljoona suoritti paikassa punavankien teloituksia 2. toukokuuta – 26. toukokuuta 1918. Maisteri Tauno Tukkisen teoksen *Teloittajien edessä* mukaan paikassa ammuttiin yli 60 punakaartilaista sekä ainakin kaksi naista, Hilja Heino ja Tekla Åhl. Teloituksia johti maisteri Erik Grotenfelt, joka oli kuulustellut vangit ja tuominnut heidät kuolemaan. Teloitusta johtanutta pataljoonaa komensi Edvard Ward apulaisinaan Ivar Hast ja Ivar Ståhle. Grotenfelt teki itsemurhan vuonna 1919.

Teloituksia on kuvannut fiktiivisesti Leena Lander kirjassaan *[[Käsky (romaani)|Käsky]]*, jossa on hyvin grotenfeltmainen sotatuomari Emil Hallenberg, sekä Kjell Westö kirjassaan *[[Missä kuljimme kerran]]*. 

Teloituspaikalla on kopio Aimo Tukiaisen Karkkilaan tekemästä Punaisten Toveriapu -muistomerkistä. Kopion on tehnyt 1947 Vehmaisten kiviveistämössä Lohjalla Tukiaisen taiteellinen avustaja Antero Rinne, ja se pystytettiin 1952. Veistos on Tukiaisen hylkäämä signeeraamaton versio, joka jäi kiviveistämöön viideksi vuodeksi ennen kuin se sai sijoituspaikan Västankvarnissa hautamuistomerkkinä.

## Lähteet
* Tukkinen, Tauno: Teloittajien edessä, omakustanne, 1999

### Viitteet

## Aiheesta muualla
*
Berhaneyesus Demerew Souraphiel

**Berhaneyesus Demerew Souraphiel** (s. 14. heinäkuuta 1948) on etiopialainen pappi, joka on toiminut Addis Abeban hiippakunnan katolisena arkkipiispana vuodesta 1999. Hän sai pappisvihkimyksensä 4. heinäkuuta 1976. Hänet ylennettiin kardinaaliksi vuonna 2015.

## Lähteet
*Catholic Hierarchy
Lappeenrannan joukkomurha

**Lappeenrannan joukkomurha** tapahtui Suomen sisällissodan aikana 25. huhtikuuta 1918. Lappeenrannan punakaartin etsivä osasto ja joukko porilaisia punakaartilaisia ampuivat 23 valkoista vankia Saimaan jäälle ja upottivat ruumiit avantoon ennen kuin punakaarti poistui kaupungista. Kuolemantuomion miehille oli Marko Tikan mukaan antanut Lappeenrannan punakaartin tiedusteluosaston päällikkö Emil Kuutti. Teloitusta johtivat punaiset etsivät Ernesti Palen ja Viktor ”Viki” Kääriäinen sekä komissaari Antti Kuukka. Yksi teloitettavista, maanviljelijä Matti Mansikka haavoittui käteen ja onnistui pakenemaan. Valkoiset teloittivat ampujista ainakin Palenin ja Kuukan kesällä 1918.

## Lähteet
*
Steven R. McQueen

**Steven R. McQueen** (s. 13. heinäkuuta 1988 Los Angeles, Kalifornia, Yhdysvallat) on yhdysvaltalainen näyttelijä ja malli. Hän on näytellyt muun muassa Jeremy Gilbertin roolissa televisiosarjassa *[[Vampyyripäiväkirjat]]* ja Kyle Hunterina draamasarjassa *[[Everwood]]*.

McQueen on näyttelijä Steve McQueenin pojanpoika, näyttelijä/tuottaja Chad McQueenin ja Stacey Totenin poika ja NHL-jääkiekkoilija Luc Robitaillen poikapuoli. 

## Filmografia

## Palkinnot
McQueen voitti palkinnon Beverly Hillsin elokuvafestivaaleilla roolistaan *Club Sodassa* vuonna 2006.

## Lähteet

## Aiheesta muualla
Duraisamy Simon Lourdusamy

**Duraisamy Simon Lourdusamy** (5. helmikuuta 1924 Kalleri, Intia – 2. kesäkuuta 2014 Rooma, Italia) oli intialainen pappi, joka oli yksi katolisen kirkon kardinaaleista vuodesta 1985. Hän sai pappisvihkimyksensä kotimaassaan 21. joulukuuta 1951.

Duraisamy Simon Lourdusamy oli etnisesti tamili. Hän toimi Bangaloren katolisen hiippakunnan arkkipiispana vuosina 1968–1971 ja idän kirkkojen kongregaation prefektinä vuosina 1985–1991.

Kardinaalilla ei ollut äänioikeutta vuoden 2005 konklaavissa, sillä hän oli viettänyt 80-vuotispäiväänsä jo helmikuussa 2004.

## Lähteet
* 

### Viitteet
Suutarinkorvan silta

**Suutarinkorvan silta** on Rovaniemen Saarenkylässä sijaitseva silta, jonka ali virtaa Kemijoki. Silta on nykyään kaksi siltaa: vanha rautatiesilta, joka oli yhdistetty maantie/rautatiesilta vuoteen 1995 asti ja uusi maantiesilta.

## Siltojen historia

Vanhempi silta valmistui 1930 yhdistettynä rautatie/maantiesiltana rataosalle Rovaniemi-Kemijärvi. Saksalaiset tuhosivat sillan illalla 14.10.1944 suomalaisten joukkojen ollessa jo sillan lähistöllä . Silta saatiin uudelleenrakennettua vuoteen 1951 mennessä. Vuonna 1995 valmistui uusi maantiesilta, joka poisti maan viimeisimpiin kuuluneen samassa tasossa liikennettä välittävän yhdistetyn rautatie/maantiesillan pääradoilla. 

Valtatie 4 eli Jäämerentie kulki sillan kautta vuoteen 1967 asti, jolloin Ounasjoen silta valmistui.

Sillan alla on puusilta, joka poltettiin kesällä 2007. Siltaa remontoitiin kesän 2010 aikana.

## Lähteet

* 
* Matti Grönroos: Valtatie 4 http://www.mattigronroos.fi/Tiet/Vt4.htm

### Viitteet

## Aiheesta muualla

* 
*
Edward Idris Cassidy

**Edward Idris Cassidy** (5. heinäkuuta 1924 – 10. huhtikuuta 2021) oli australialainen pappi. Hänet vihittiin 23. heinäkuuta 1949 ja nimitettiin kardinaaliksi 28. kesäkuuta 1991.

Cassidy ei voinut osallistua uuden paavin valintaan vuoden 2005 konklaavissa, sillä hän oli ylittänyt 80 vuoden ikärajan heinäkuussa 2004.

Cassidy loi huomattavan uran Vatikaanin diplomaattisissa tehtävissä.

## Lähteet
*Catholic Hierarchy 

### Viitteet
William Wakefield Baum

**William Wakefield Baum** (21. marraskuuta 1926 Dallas, Texas – 23. heinäkuuta 2015 Washington) oli yhdysvaltalainen pappi. Hänet nimitettiin kardinaaliksi 24. toukokuuta 1976; hän osallistui näin ollen sekä vuoden 1978 kahteen konklaaviin että vuoden 2005 konklaaviin, jossa valituksi tuli Benedictus XVI.

Baum syntyi Dallasissa, Texasissa, ja sai pappisvihkimyksensä 12. toukokuuta 1951.

Baum toimi kirkollisen uransa aikana muun muassa Washingtonin hiippakunnan katolisena arkkipiispana (1973–1980) ja katolisen opetuksen kongregaation prefektinä (1980–1990).

## Lähteet
Prahan Vanhankaupungin raatihuone

**Prahan vanhankaupungin raatihuone** () sijaitsee Prahan kaupungin keskipisteessä vanhankaupungin keskusaukion (*Staroměstské námestí*) laidalla. Sen rakennustyöt aloitettiin vuonna 1338 ja 70-metrinen torni saatiin valmiiksi 1300-luvun lopulla. Rakennusta on laajennettu ja uusittu moneen otteeseen. Raatihuoneen renessanssityylinen eteläsiipi valmistui 1600-luvulla. 1800-luvulla rakennettiin vielä tyyliltään uusgoottilainen itäsiipi, mutta se tuhoutui toisessa maailmansodassa vuonna 1945.

Raatihuoneen seinässä on yksi Prahan suosituimmista nähtävyyksistä, astronominen kello. Sen rakensivat vuonna 1410 kellosepät Jan Sindel ja Mikulas Kadanilainen. Kello kertoo ajan lisäksi muun muassa auringon ja kuun sijainnin. Tasatunnein 12 apostolia vaeltaa kellossa olevan luukun aukosta ja kuolemaa kuvaava luuranko soittaa kelloa ja kääntää tiimalasin alassuin. Lopuksi kukko heiluttaa siipiään ja kiekaisee ylimmässä syvennyksessä luukkujen sulkeutuessa.

## Lähteet

## Aiheesta muualla
Markus Toivonen

**Markus Toivonen** (s. 1979 Helsinki) on suomalaisen metalliyhtye Ensiferumin kitaristi. Hän perusti Ensiferumin vuonna 1995 ja on ainoa alkuperäinen jäsen, joka soittaa yhtyeessä edelleen. Toivonen soittaa kitaraa, laulaa taustoja ja säveltää kappaleita. Hän on myös *Speden Timantit* ja *Soulstream* -nimisten yhtyeiden jäsen. Speden Timantit on nimetty koomikko Spede Pasasen mukaan ja Toivosen mukaan Speden Timantit soittaa "humoristista progressive metallia." Soulstream on black/death metal yhtye.

Toivonen käyttää Jacksonin SL2H Soloist -kitaroita ja Craten Blue Voodoo 150w vahvistimia. 

## Lähteet

## Aiheesta muualla

*Ensiferumin virallinen sivu
Eladio Vicuña Aránguiz

**Eladio Vicuña Aránguiz** (2. kesäkuuta 1911 – 29. kesäkuuta 2008) oli chileläinen pappi. Hän syntyi Santiago de Chilessä ja sai katolisen pappisvihkimyksensä 22. syyskuuta 1934.

Aránguiz toimi kirkollisen uransa aikana Chillánin piispana (1955–1974) ja Puerto Monttin arkkipiispana (1974–1987). Vetäydyttyään jälkimmäisestä hän sai seuraajakseen Savino Bernardo Maria Cazzaro Bertollon. Hän kuoli 97-vuotiaana.

## Lähteet

## Aiheesta muualla
* 
*
Karin Alvtegen

**Karin Alvtegen** (s. 8. kesäkuuta 1965 Huskvarna, Ruotsi) on ruotsalainen menestyskirjailija, käsikirjoittaja ja lavastaja. Hän aloitti kirjoittajanuransa käsikirjoittamalla televisiosarjaa *[[Varustamo]]*. Hän asuu Nackassa.

Alvtegen on ollut perustamassa Nobel-palkinnolle kilpailijaa, jonka jakaa Uusi akatemia, Den Nya Akademien, johon on liittynyt noin sata kulttuurialojen edustajaa. Palkinto jaetaan 10. joulukuuta, kuten Nobelin kirjallisuuspalkintokin on jaettu.

Alvtegen kirjoittaa psykologisia trillereitä. Niitä on myyty Ruotsissa yhteensä yli 2 miljoonaa ja käännetty 25 kielelle. Kirjoittaminen lähti aikoinaan liikkeelle veljen kuoleman aiheuttamasta järkytyksestä.

Viiden dekkarin jälkeen Karin Alvtegen julkaisi romaanin *Todennäköinen tarina*, joka kertoo ihmissuhteista ja ennakkoluuloista.

Hänen äidinpuoleinen isoisänsä on poliitikko ja poliittisten satiirien kirjoittaja Gunnar Ericsson, ja tämän sisar oli Astrid Lindgren. Hänen miehensä on muusikko Micke Nord Andersson, ja heillä on kaksi yhteistä poikaa, Augustin ja Albin, ja lisäksi Anderssonilla on poika Danne aiemmasta liitosta.

## Teokset
*Syyllisyys (Skuld, 1998)
*Tuntematon (Saknad, 2000)
*Petos (Svek, 2003)
*Häpeä (Skam, 2005)
*Varjo, 2008 (Skugga, 2007)
* Todennäköinen tarina (En sannolik historia, 2010)

## Palkinnot ja tunnustukset
* Pohjoismainen dekkaripalkinto eli Lasiavain-palkinto, 2001

## Lähteet

## Aiheesta muualla
*
Ragnar Skanåker

**Ragnar Skanåker** (s. 8. kesäkuuta 1934) on ruotsalainen pistooliampuja ja olympiavoittaja.

Ragnar Skanåker on voittanut lukuisia henkilökohtaisia ja joukkuemitaleita olympialaisissa ja maailmanmestaruuskilpailuissa. Kaiken kaikkiaan hän osallistui seitsemiin olympiakisoihin vuosina 1972–1996. Kirkkaimpana saavutuksena 50 metrin vapaapistoolin olympiavoitto Münchenissä 1972.

Vielä 2004 Skanåker olisi saanut villin kortin osallistui olympiakisoihin, mutta Ruotsin olympiakomitea jätti hänet valitsematta. 

## Lähteet
*Profiili ISSF Newssissä 
*ISSF:n tietokanta
Savino Bernardo Maria Cazzaro Bertollo

**Savino Bernardo Maria Cazzaro Bertollo** OSM (28. marraskuuta 1924 – 13. elokuuta 2017) oli italialainen pappi. Hän toimi muun muassa Puerto Monttin hiippakunnan katolisena arkkipiispana Chilessä vuosina 1988–2001.

## Lähteet
*Catholic Hierarchy
Bernardino Piñera Carvallo

**Bernardino Piñera Carvallo** (22. syyskuuta 1915 – 21. kesäkuuta 2020) oli chileläinen pappi. Hän syntyi Pariisissa ja sai katolisen vihkimyksensä 5. huhtikuuta 1947. 104-vuotiaana kuollut Piñera Carvallo oli vanhin roomalaiskatolilainen piispa maailmassa. Hän oli myös Chilen presidenttinä toimineen Sebastián Piñeran setä.

Piñera Carvallo toimi kirkollisen uransa aikana muun muassa Temucon piispana (1960–1977) ja La Serenan arkkipiispana (1983–1990).

## Lähteet
*Catholic Hierarchy 

### Viitteet
Huskvarna

**Huskvarna** on entinen Ruotsin kaupunki ja nykyään yksi Jönköpingin kunnan kunnanosista. Huskvarna sijaitsee Jönköpingin läänissä ja Smålandin historiallisessa maakunnassa Vätternin etelärannalla. 

## Kuntajaon kehitys
Hakarpin maalaiskunnasta erotettiin osa Huskvarnan kauppalaksi vuonna 1907, ja jo vuonna 1911 kauppala muutettiin Huskvarnan kaupungiksi. Hakarpin maalaiskunta liitettiin kaupunkiin vuonna 1967. Vuonna 1971 kaupungista tuli osa Jönköpingin kuntaa, johon tulivat kuulumaan Huskvarnan, Jönköpingin ja Grännan kaupunkien lisäksi Norrahammarin kauppala ja seitsemän maalaiskuntaa.

Kirkollisen jaotuksen osalta Hakarpin seurakunnasta erotettiin Huskvarnan seurakunta vuonna 1919. Huskvarnan kirkko vihittiin käyttöön vuonna 1910, ja sitä on remontoitu 1930, 1955 ja 1986. Kirkon on piirtänyt Birger Damstedt, ja se muistuttaa ulkonaisesti norjalaisia sauvakirkkoja. Kirkossa on 300 istumapaikkaa.

## Huskvarna nykyään
Nykyisin Huskvarna on Jönköpingin kunnan kunnanosa. Huskvarnan asutus on jo kauan sitten kasvanut yhteen Jönköpingin kanssa, ja nykyään nämä molemmat entiset kaupungit kuuluvat Jönköpingin taajamaan. Entinen Jönköpingin kaupunki on taajaman länsiosassa ja Huskvarna itäosassa. Vuonna 2004 Huskvarnan kunnanosassa oli 21 243 asukasta. Huskvarnaan rajoittuvia kunnanosia ovat Skärstad, Lekeryd, Tenhult ja Jönköping Öster.

## Teollisuus
Huskvarna on tunnettu kauniista puutarhoistaan ja teollisista perinteistään. Husqvarna AB:n edeltäjänä toiminut kivääritehdas aloitti toimintansa Huskvarnan alueella jo vuonna 1689. Nykyään Husqvarnan tehtaat valmistavat muun muassa moottorisahoja ja ruohonleikkureita. Muita tärkeitä teollisuusyrityksiä ovat Saab Training System ja Carlfors Bruk. Idrottsparkenissa on kivääritehtaan johtajana toimineen Wilhelm Thamin rintakuva.

## Kaupunginosat
* Öxnehaga
* Egnahem
* Pettersberg
* Brunstorp
* Söder
* Norrängen

Muita alueita ovat Smedbyn ja Stockmakarebyn sekä nykyään jo kadonnut Viktoriabyn.

## Lähteet

## Aiheesta muualla

* Huskvarna JaVisst
Giulio Antonio Santorio

**Giulio Antonio Santorio**, myös **Santori** (6. kesäkuuta 1532 Caserta – 9. toukokuuta 1602 Rooma) oli italialainen pappi, joka toimi Santa Severinan arkkipiispana vuodesta 1566. 

Santoriosta tehtiin kardinaali 17. toukokuuta 1570 Pyhän Pius V:n ollessa paavina. 

## Lähteet
*Catholic Hierarchy
Pretend or Surrender

__NOTOC__
**Pretend or Surrender** on suomalaisen Lovex-yhtyeen vuonna 2008 julkaisema albumi. Albumi sisältää muun muassa kappaleen ”Take a Shot”. Levy julkaistiin Suomen lisäksi Saksassa, Itävallassa, Sveitsissä ja Japanissa. Kappaleista "Take a Shot" ja "Turn" kuvattiin musiikkivideot.

Albumi ylsi Suomen virallisen listan sijalle 12.

## Kappaleet
Kaikki kappaleet säveltänyt ja sanoittanut Lovex.

# 
# 
# 
# 
# 
# 
# 
# 
# 
# 
# 

## Kokoonpano
* Theon – laulu
* Vivian Sin’amor – kitara
* Sammy Black – kitara
* Jason – basso
* Julian Drain – rummut
* Christian – kosketinsoittimet

## Arvostelut
* Imperiumi.net: 5+/10
* Soundi: 

## Lähteet
Warp

**Warp** tarkoittaa seuraavia asioita:

* Warp, fiktiivinen paikka Warhammer 40,000 -pelin maailmassa
* Warp Records, brittiläinen levy-yhtiö
* OS/2 Warp, OS/2-käyttöjärjestelmän myyntinimi versiosta 3.0 alkaen
* Warp, verbi, usein peleissä käytetty sanonta, tarkoittaa paikan vaihtoa. ks. Teleporttaaminen
Siniturska

**Siniturska** (*Micromesistius australis*) on eteläisen pallonpuoliskon viileissä vesissä elävä turskalaji, joka on varsinkin lounaisen Atlantin tärkeimpiä kalastuskohteita.

## Koko ja ulkonäkö
Siniturska muistuttaa paljon samaan sukuun kuuluvaa sisarlajiaan, Pohjois-Atlantin mustakitaturskaa. Se on yleensä 30–60&nbsp;senttimetrin pituinen, mutta voi kasvaa 90&nbsp;senttimetriin. Kala on päältä siniharmaa ja pilkkujen kirjavoima, alta hohtavan valkoinen. Kolme selkäevää ovat selvästi erillään, samoin kaksi peräevää. Partasäie puuttuu. Koiraan vatsaevät ovat pidemmät kuin naaraan.

## Levinneisyys
Siniturskalla on kaksi erillistä esiintymisaluetta, joiden populaatioita pidetään eri alalajeina. *Micromesistius australis australis* elää Etelä-Amerikan eteläosaa ja Falklandinsaaria ympäröivissä vesissä 38. ja 62. leveysasteen välillä ja myös läheisillä Antarktiksen niemimaan sekä Etelä-Georgian ja Eteläisten Shetland- ja Orkneysaarten rannikoilla. Toinen alalaji *Micromesistius australis pallidus* elää Uuden-Seelannin Eteläsaarta ympäröivällä mannerjalustalla.

## Elintavat

Siniturskaa tavataan yleensä 100–600 metrin syvyydessä. Se elää talvisin mannerrinteen tuntumassa ja kesällä se vaeltaa tiheinä parvina etelämmäksi mannerjalustan matalikoille, erityisesti Falklandinsaarten lounaispuolelle. Lämpiminä kesinä Etelä-Amerikan populaation vaellus suuntautuu antarktisille vesille.

Uuden-Seelannin vesillä kutu tapahtuu kesä-heinäkuussa, Etelä-Amerikassa elo-lokakuussa. Kolmessa vuodessa kala on noin 30&nbsp;cm:n pituinen, kymmenessä puolimetrinen. Naaraat kasvavat koiraita nopeammin ja suuremmiksi. Siniturska on petokala, joka syö nuorena muun muassa krillejä ja muita äyriäisiä, mustekaloja ja pikkukaloja.

## Kalastus ja käyttö

Siniturskaa kalastetaan sen molemmilla esiintymisalueilla. Kalastus aloitettiin 1970-luvulla ja vuosisaaliit nousivat sitten ajoittain yli 200&nbsp;000 tonnin; nykyään saalis on 100&nbsp;000 tonnin luokkaa. Kalastus on johtanut saaliskalojen keskikoon ja –iän pienenemiseen. Tärkeimmät pyyntimaat ovat Argentiina ja Uusi-Seelanti. Kalan lisääntymisalueilla pyynti tapahtuu pelagisilla ja pohjatrooleilla. Saalis joko pakastetaan blokkeina tai prosessoidaan kalajauhoksi rehukäyttöön.

## Lähteet
*
*FAO Fisheries Fact Sheet: ''Micromesistius australis''
Lentodynamiikka

**Lentodynamiikka** on oppi lentävän aluksen asennosta. Sen peruskäsitteet ovat kolmiulotteisen karteesisen koordinaatiston akselien mukaan määriteltävät kolme perusliikettä. Koordinaatiston origo on aluksen massakeskipisteessä. Kun aluksen nokan suunta ja vaakataso on päätetty voidaan perusliikkeet määritellä seuraavasti:
*kääntyminen pituusakselin suhteen () eli kallistuminen
*kääntyminen pystyakselin suhteen () eli kääntyminen
*kääntyminen poikkiakselin suhteen () eli nyökkääminen

## Aiheesta muualla
*Aircraft Roll Motion 
*Aircraft Yaw Motion 
*Aircraft Pitch Motion
Jalmari Holopainen

**Hjalmar ”Jalmari” Holopainen** (29. kesäkuuta 1892 Helsinki – 3. huhtikuuta 1954 Helsinki) oli suomalainen jalkapalloilija, joka pelasi Suomen jalkapallomaajoukkueessa vuoden 1912 kesäolympialaisissa. Pelipaikaltaan hän oli puolustaja.

Holopainen pelasi Tukholman olympialaisissa Suomen jokaisessa neljässä ottelussa, myös 9–0-tappioon päättyneessä pronssiottelussa Alankomaita vastaan. Välieräottelussa Isoa-Britanniaa vastaan Holopainen teki jalkapallon kansainvälisen arvoturnaushistorian ensimmäisen oman maalin, muutama tunti ennen Tanskan Harald Hansenia joka osui samaten omaan verkkoon välieräottelussa Alankomaita vastaan. Urallaan hän pelasi kuusi maaottelua, jotka olivat samalla Suomen kuusi ensimmäistä maaottelua.

Kotimaassaan ”Musta-Jali” Holopainen edusti Helsingin Jalkapalloklubia, jonka riveissä hän voitti Suomen mestaruuden vuosina 1911, 1912, 1917 ja 1918.

Käytyään Helsingin maanviljelyslyseon Holopainen siirtyi pehtoorinvirkaan Karjalaan. Tällöin hän pelasi vielä pari vuotta jalkapalloa Viipurin Reippaassa. Kaikkiaan hän toimi 14 vuotta pehtoorina, jonka jälkeen hän siirtyi Valion kuljetustoimiston apulaisjohtajaksi.

## Lähteet

* 
* Holopainen FIFAn sivustolla 
* Olympians from Finland 

### Viitteet
Angus Fairhurst

**Angus Fairhurst** (4. lokakuuta 1966 – 29. maaliskuuta 2008) oli englantilainen taiteilija, joka kunnostautui installaatiossa ja valokuvauksessa. Hän kuului Young British Artists -taiteilijaryhmään. Fairhurst syntyi Kentissä, Englannissa. Hän opiskeli Canterburyn taidekoulussa 1985−1986 ja valmistui Golsmithsin yliopistosta 1989. Fairhurstin tyyliin kuuluivat pilat ja asioiden visuaalinen vääristely. Hänen näyttelyitään pidettiin niin Britanniassa kuin ulkomaillakin.

29. maaliskuuta 2008 hänet löydettiin hirttäytyneenä metsästä Skotlannista.

## Lähteet
Gjøvik

**Gjøvik** on kaupunki Norjassa Opplandin läänissä. Gjøvikissä oli 30&nbsp;563 asukasta vuoden 2023 alussa.

Kunnan hallinnollinen keskus on Gjøvikin taajama.

## Historia
Gjøvik erottautui omaksi kunnakseen Vardalista vuonna 1861. Vuonna 1964 siihen liitettiin Vardalin, Birin ja Snertingdalin kunnat.

## Maantiede

Gjøvik on yksi kolmesta kaupungista, jotka ympäröivät Mjøsaa, Norjan suurinta järveä. Se on Skibladnerin, maailman vanhimman siipiratasaluksen kotisatama. Gjøvik on Norjan 29. suurin kaupunki väkiluvussa mitattuna ja 165. suurin pinta-alassa mitattuna.

Kunnan korkein kohta on Ringsrudåsen, joka yltää 837 metriin.

## Media
Paikallislehti *[[Oppland Arbeiderblad]]* ilmestyy kolmesti viikossa.

## Ystävyyskaupungit
Gjøvikilla on viisi ystävyyskaupunkia:

*Stoughton 
*Næstved 
*Gävle 
*Inparuddy 
*Rauma 

## Tunnettuja henkilöitä
* Kristin Bekkevold (s. 1977), jalkapalloilija
* Johan Castberg (1862–1926), poliitikko
* Kjell Ola Dahl (s. 1958), rikoskirjailija
* Kenneth Gangnes (s. 1989), mäkihyppääjä
* Gro Hammerseng-Edin (s. 1980), käsipalloilija
* Ole Evinrude (1877–1934), kaupallisen perämoottorin keksijä
* Ole Knapp (1931–2015), poliitikko
* Inger Koppernæs (1928–1990), poliitikko
* Else-Marthe Sørlie Lybekk (s. 1978), käsipalloilija
* Lars Elton Myhre (s. 1984), alppihiihtäjä
* Harald Christian Strand Nilsen (s. 1971), alppihiihtäjä
* Bente Nordby (s. 1974), jalkapallomaalivahti
* Einar Sagstuen (s. 1951), maastohiihtäjä
* Atle Sponberg (s. 1964), viulisti
* Ellen Andrea Wang (s. 1986), muusikko
* Ingvild Flugstad Østberg (s. 1990), maastohiihtäjä

## Lähteet

## Aiheesta muualla
John Barrowman

**John Barrowman** (s. 11. maaliskuuta 1967 Glasgow, Skotlanti) on skotlantilainen näyttelijä ja laulaja.

Barrowman tuli tunnetuksi roolistaan kapteeni Jack Harknessina BBC:n tieteissarjassa *[[Doctor Who]]* ja sen spin-off-sarjassa *[[Torchwood]]*, jossa Harkness on pääosassa. Barrowman on julkaissut myös useita musiikkialbumeita.

Barrowman on ollut yhdessä elämänkumppaninsa Scott Gillin kanssa vuodesta 1993 ja rekisteröidyssä parisuhteessa joulukuusta 2006 lähtien. 2. heinäkuuta 2013 pari avioitui Kalifornian osavaltiossa. Barrowmanin omaelämäkerta *Anything Goes* ilmestyi tammikuussa 2008.

## Filmografiaa
* Central Park West - Peter Fairchild (1995–1996, 19 jaksoa)
* Putting It Together (TV) - nuori mies (2000)
* Titaanit - Peter Williams (2000–2001, 13 jaksoa)
* De-Lovely - Jack/musiikkiesiintyjä - "Night and Day" (2004)
* The Producers – kevät koittaa Hitlerille - natsisotilas (2005)
* Doctor Who - Kapteeni Jack Harkness (2005–2020)
* Torchwood - Kapteeni Jack Harkness (2006–2011)
* Hotel Babylon - Simon (2008, 1 jakso)
* Al Murray's Multiple Personality Disorder - Camp officer (2009, 2 jaksoa)
* My Family - The Doctor (2009, 1 jakso)
* Arrow - Malcolm Merlyn (2012–)

## Lähteet
* John Barrowman Biography Internet Movie Database. 

## Aiheesta muualla

*
Scipione Rebiba

**Scipione Rebiba** (3. helmikuuta 1504, San Marco d'Alunzio – 23. heinäkuuta 1577, Rooma) oli italialainen pappi, joka nimitettiin katolisen kirkon kardinaaliksi 20. joulukuuta 1555. Hänen merkityksensä on aivan erityinen, sillä 95 % nykyisin elävistä katolisista piispoista voi jäljittää apostolisen piispainsuksessionsa häneen. 

## Kirkollinen ura
* Chietin apulaispiispa, Amyclaen titulaaripiispa (nimitetty 16. maaliskuuta 1541)
* Pisan arkkipiispa (nimitetty 1566)
* Albanon piispa (nimitetty 1573)
* Sabina e Poggio Mirteton piispa (nimitetty 1574) 

## Lähteet
*Catholic Hierarchy
Ludovico Ludovisi

**Ludovico Ludovisi** (27. lokakuuta 1595 – 18. marraskuuta 1632) oli italialainen pappi, joka toimi yhtenä katolisen kirkon kardinaaleista vuodesta 1621. Hän oli sukulaismiehensä Alessandro Ludovisin eli paavi Gregorius XV:n nimittämä kardinaalinepos. 

Ludovisi toimi Bolognan arkkipiispana vuodesta 1621. Nimitys tuli vain hieman kardinaaliksi pääsemisen jälkeen; molemmat nimitykset tulivat samana vuonna, jona Gregorius XV oli aloittanut paavina. 

## Lähteet
*Catholic Hierarchy
István Majoros

**István Majoros** (s. 11. heinäkuuta 1974) on unkarilainen painija, joka kilpailee kreikkalais-roomalaisella tyylillä.

Majoros voitti 55 kilon sarjan olympiakultaa Ateenasta 2004. Lisäksi hänellä on 58 kilon sarjan Euroopan-mestaruus vuodelta 2000 ja 55 kilon sarjan MM-pronssi vuodelta 2005. Hänen nykyinen seuransa on FSPU Debrecen.

## Lähteet
* Urheilijaprofiili
Bror Wiberg

**Bror Axel Rudolf Wiberg** (myös **Boris Wikberg**, 14. kesäkuuta 1890 Turku – 18. kesäkuuta 1935 Helsinki) oli suomalainen jalkapalloilija. Wiberg loi menestyksekkäimmän uransa Venäjällä ja häntä on pidetty myös Suomen ensimmäisenä jalkapalloammattilaisena. Wiberg pelasi urallaan viisi A-maaottelua ja oli mukana vuoden 1912 kesäolympialaisissa.

## Elämä
Bror Wibergin isä oli 2. Turun tarkk`ampujapataljoonan yliluutnantti Rudolf Edvin Wiberg (1865-1939). Vuonna 1906 Wiberg muutti Helsinkiin, jossa hän kirjoitti ylioppilaaksi Svenska normallyceumista ja valmistui myöhemmin insinööriksi Teknillisestä korkeakoulusta. Suoritettuaan jatko-opintoja Ruotsissa ja Saksassa Wiberg työskenteli Serlachiuksen palveluksessa. Peliuransa jälkeen hän toimi muun muassa Tampereen Palloilijoiden varapuheenjohtajana. Wiberg kuoli leikkauksen jälkeisiin komplikaatioihin 45-vuotiaana kesäkuussa 1935. Hänellä oli puoliso ja kolme lasta.

## Pelaajaura
### Seurajoukkueet
Wiberg aloitti urheilu-uransa taitoluistelijana, mutta siirtyi pian jalkapallon ja jääpallon pariin. Vuonna 1907 Wiberg edusti Unitasta, josta hän vuoden kuluttua siirtyi HIFK:seen. Wiberg toimi joukkueen kapteenina ja pelasi myös puolustajana. Syksyllä 1912 Wiberg muutti Pietariin, jos hän pelasi viiden kauden aikana Nevskin, Sportin ja Nevan joukkueissa yhteensä 50 ottelua oikeana välihyökkääjänä. Keväällä 1913 Wiberg pistäytyi kotimaassaan pelaamassa muutaman ottelun HIFK:n joukkueessa. Vaikka Wibergin päätyö oli steariinitehtaassa häntä on pidetty myös Suomen ensimmäisenä jalkapalloammattilaisena. Syksyllä 1917 Wiberg pakeni lokakuun vallankumouksen melskeitä ja palasi Suomeen. Ennen uransa lopettamista hän pelasi vielä ÅIFK:n joukkueessa vuoden 1917 SM-finaalissa.

### Kaupunki- ja maajoukkueet
Vuonna 1907 Wiberg oli mukana Pietariin matkustaneessa Helsingin kaupunkijuoukkueeseen ja 1908 hänet valittiin toteutumatta jääneeseen maaotteluun Ruotsia vastaan. Vuonna 1911 Wiberg oli yhdistetyn suomalaisjoukkueen mukana Pietarissa ja pelasi myös Suomessa vieraillutta English Wanderersia vastaan. Lokakuussa 1911 Ruotsia vastaan pelattu Suomen ensimmäinen maaottelu jäi Wibergiltä väliin hänen olleessan työmatkalla ulkomailla. Wibergiltä ei osallistunut myöskään myös ennen Tukholman olympialaisia Moskovaan suuntautuneelle maajoukkueen harjoitusmatkalle, mutta hänet valittiin silti kisakoneeseen.

Ensimmäisen A-maaottelunsa Wiberg pelasi kisojen alla Ruotsia vastaan ja teki ottelussa myös uransa ensimmäisen maaottelumaalin. Olympialaisissa Wiberg pelasi Suomen jokaisessa neljässä ottelussa. Hän teki kisoissa kaksi maalia, joista ensimmäinen oli voittomaali Italiaa vastaan. Wiberg pelasi yhteensä viisi A-maaottelua ja teki niissä kolme maalia. Olympialaisten jälkeen hän voitti Venäjälle palattuaan Pietarin kaupunkijoukkueessa maan ensimmäisen jalkapallomestaruuden. 

## Lähteet

## Aiheesta muualla
*
*
Domenico Svampa

**Domenico Svampa** (13. kesäkuuta 1851 Montegranaro – 10. elokuuta 1907 Bologna) oli italialainen pappi, joka oli vuodesta 1894 alkaen yksi katolisen kirkon kardinaaleista.

Svampa vihittiin papiksi 4. huhtikuuta 1874. Hänet nimitettiin vuonna 1887 Forlìn piispaksi ja vuonna 1894 Bolognan arkkipiispaksi. Bolognan arkkipiispana hän toimi, kunnes kuoli 56 vuoden ikäisenä 1907. Hänen seuraajansa oli Giacomo della Chiesa, tuleva paavi Benedictus XV.

Svampa oli yksi kardinaaleista, jotka osallistuivat Pius X:n uudeksi paaviksi vuonna 1903 valinneeseen konklaaviin.

## Lähteet
*Catholic Hierarchy
Saman alkuperän käytäntö

**Saman alkuperän käytäntö** on web-sovellusten ohjelmoinnissa käytettävä tärkeä turvallisuusmitta client-skripteille (useimmiten JavaScript). Käytäntö perustuu Netscape 2.0 -selaimeen tarpeellisine korjauksineen Navigator 2.01 ja Navigator 2.02. Se estää dokumentin tai skriptin lataamisen yhdestä lähteestä hakemalla tai asettamalla ominaisuuksia eri lähteestä.

## Rajoitukset
Saman alkuperän filosofia on yksinkertainen: Ei ole turvallista luottaa minkään www-sivun ladattuun sisältöön. Koska kaksinkertaisesti luotetut (semi-trusted) skriptit suoritetaan ns. hiekkalaatikossa, niillä on oikeus käyttää resursseja vain samalta www-sivustolta, mutta ei eri www-sivustolta, joka voi olla vihamielinen.

Termi lähde on määritelty koostuvaksi domain-nimestä, protokollasta ja joissakin tapauksissa portista. Kaksi www-sivua kuuluu samaan lähteeseen jos ja vain jos nämä kolme arvoa ovat samat. Havainnollistava taulukko antaa esimerkeillä lähteiden vertailuja  URL:ille ””

(*) Huomaa: Internet Explorer jättää huomiomatta portin kun lasketaan SOP-yhtäläisyyttä.
Käyttämällä suhteellisia URLeja ja rajoittamalla niiden käyttöä vain samaan lähteeseen, tämä rajoitus on helposti vältettävissä.
Agostino Richelmy

**Agostino Richelmy** (29. marraskuuta 1850 – 10. elokuuta 1923) oli italialainen pappi, joka toimi yhtenä katolisen kirkon kardinaaleista vuodesta 1899. Hän osallistui uudet paavit vuosina 1903, 1914 ja 1922 valinneisiin konklaaveihin. 

Papiksi 25. huhtikuuta 1873 vihitty Richelmy toimi Ivrean piispana vuodesta 1886 ja Torinon arkkipiispana vuodesta 1897.
Terapian tarpeessa

**Terapian tarpeessa** voi tarkoittaa seuraavia asioita:

* *[[Terapian tarpeessa (vuoden 1986 elokuva)|Terapian tarpeessa]]* (*Beyond Therapy*), Robert Altmanin ohjaama vuoden 1987 komediaelokuva
* *[[Terapian tarpeessa (vuoden 1999 elokuva)|Terapian tarpeessa]]* (*Analyze This*), Harold Ramisin ohjaama vuoden 1999 komediaelokuva
* *[[Huff – terapian tarpeessa]]* (*Huff*), yhdysvaltalainen draamakomediasarja vuosilta 2004–2006
* *[[Terapian tarpeessa (televisiosarja)|Terapian tarpeessa]]* (*Anger Management*), yhdysvaltalainen tilannekomediasarja vuosilta 2012–2014
* *[[Terapian tarpeessa (albumi)|Terapian tarpeessa]]*, Terapia-yhtyeelle omistettu tribuutti-albumi.
Bernardino Honorati

**Bernardino Honorati** (17. heinäkuuta 1724 – 12. elokuuta 1807) oli italialainen pappi. Hän oli yksi katolisen kirkon kardinaaleista 23. kesäkuuta 1777 alkaen.

Honorati toimi Siden titulaariarkkipiispana ja Senigallian piispana. Hän osallistui kardinaalina konklaaviin 1799/1800, jossa valittiin uudeksi paaviksi Pius VII.

Honorati oli kuollessaan 83-vuotias eli ennättänyt olla kardinaalina juuri yli kolmen vuosikymmenen ajan.

## Lähteet
*Catholic Hierarchy
Olle Hansson

**Olle Hansson** (1904 – tammikuu 1991) oli ruotsalainen maastohiihtäjä, jonka ura ajoittui 1920- ja 1930-luvuille. Hän osallistui Zakopanessa, Puolassa järjestettyihin vuoden 1929 hiihdon maailmanmestaruuskilpailuihin. Niissä hän sai pronssimitalin tultuaan kolmanneksi 50 km:n matkalla. Hän myös tuli neljänneksi 18 km:n matkalla.

## Aiheesta muualla
*
Artturi Nyyssönen

**Artur (Artturi) Harald Nyyssönen** (1. toukokuuta 1892 Helsinki – 7. syyskuuta 1973 Jyväskylä) oli suomalainen lääkintöneuvos, synnytyslääkäri ja äitiysneuvolatoiminnan kehittäjä sekä jalkapalloilija, joka pelasi Suomen jalkapallomaajoukkueessa vuoden 1912 kesäolympialaisissa.

## Henkilöhistoria
Nyyssösen vanhemmat olivat maanviljelijä Lauri Nyyssönen ja Selma Karolina Lehtonen ja puoliso vuodesta 1919 Ellen Sinervä. Nyyssönen tuli ylioppilaaksi 1911 ja valmistui lääketieteen lisensiaatiksi 1920. Hän toimi 1920-luvulta lähtien kunnanlääkärinä useilla eri paikkakunnilla, mutta myös Jyväskylän yleisessä sairaalassa ja synnytyslaitoksella sekä yksityislääkärinä. Valmet Oy:n ylilääkäri hän oli vuodesta 1948 vuoteen 1953. Sodissa hän työskenteli rykmentin, divisioonan, kenttäsairaalan ja sotasairaalan lääkärinä ja oli sotilasarvoltaan lääkintäeverstiluutnantti (1944). Nyyssönen oli äitiysneuvolatoiminnan uranuurtajia ja sai lääkintöneuvoksen arvonimen vuonna 1952. Hän oli Teollisuuslääkäriyhdistyksen kunniapuheenjohtaja vuodesta 1956. Hän perusti vaimonsa kanssa Ellen ja Artturi Nyyssösen säätiön, jonka tarkoituksena on edistää Jyväskylän yliopistossa ja sen eri tieteellisissä laitoksissa suoritettavaa tutkimustyötä sekä tukea taloudellisesti tutkimustyön tekijöitä.

## Urheilu-ura
Nyyssönen pelasi Tukholman olympialaisten jalkapalloturnauksessa Suomen jokaisessa neljässä ottelussa: voitot Italiasta (3–2) ja Venäjästä (2–1) sekä tappiot Englannille (0–4) ja pronssiottelussa Alankomaille (0–9). Kaikkiaan hän pelasi urallaan viisi maaottelua. Kotimaassaan Nyyssönen edusti Helsingin Jalkapalloklubia, jonka riveissä hän voitti Suomen mestaruuden vuosina 1911 ja 1912. Hän toimi seuran johtokunnan jäsenenä vuosina 1912–1918, osan ajasta sihteerinä.

## Lähteet
* 
* Ellen ja Artturi Nyyssösen säätiö
* Nyyssönen FIFAn sivustolla 
* Olympians from Finland 

### Viitteet
Tehtävä Jäämerellä!

**Tehtävä Jäämerellä!** (alaotsikkona **Seikkailu iskelmässä**) on suomalaismuusikko Heikki Salon esikoisalbumi. Se julkaistiin vuonna 1997.

## Kappaleet
Kaikki kappaleet säveltänyt ja sanoittanut Heikki Salo.

#
#
#
#
#
#
#
#
#
#
#
#

## Kokoonpano
* Heikki Salo ‎– laulu
* Janne Louhivuori ‎– kitarat, percussiot
* Anssi Nykänen ‎– rummut
* Juha Tikka ‎– kontrabasso

### Vierailevat muusikot
;Pinnin pojat
* Arto Järvelä ‎– viulu, nyckelharpa, mandoliinit
* Kimmo Pohjonen ‎– haitari, Elka lattiahanuri, huuliharput
* Aija Puurtinen ‎– taustalaulut

### Tuotanto
* Janne Louhivuori ‎– tuottaja, miksaaja
* Dan Tigerstedt ‎– äänittäjä, miksaaja
* Pauli Saastamoinen ‎– masteroija
* Eero Heikkinen (Neo Geo) ‎– kansikuva
* Timo Lindström ‎– vastaava tuottaja

## Aiheesta muualla
* Tehtävä Jäämerellä! discogs.com -sivustolla
Martha Place

**Martha Place** (k. 8. huhtikuuta 1899) oli yhdysvaltalainen murhaaja ja ensimmäinen sähkötuolissa teloitettu nainen. Tuomio pantiin täytäntöön Sing Singin vankilassa Yhdysvalloissa.

Martha Place loukkaantui rekionnettomuudessa ollessaan 23-vuotias. Hänen veljensä kertoi, ettei Martha koskaan toipunut onnettomuudesta täydellisesti ja se jätti hänet henkisesti tasapainottomaan tilaan. Martha avioitui William Placen kanssa vuonna 1893. Williamilla oli Ida-niminen tytär aiemmasta liitosta. Miehen avioliittoaikeiden taustalla oli ollut avun tarve tyttären kasvattamisessa. Myöhemmin kerrottiin huhuja että Martha olisi ollut tyttärelle mustasukkainen. William joutui kutsumaan poliisit useasti Marthan uhattua tappaa Ida.

Williamin saavuttua 7. helmikuuta 1899 kotiinsa New Yorkin Brooklynissä, Martha hyökkäsi kirveen kanssa hänen kimppuunsa. Williamin apuun hälyttämät poliisit löysivät sängyn alta 17-vuotiaan Idan verisen ruumiin. Hänen suunsa oli palanut syövyttävästä haposta. Kuolinsyyksi selvisi tukehduttaminen. Oikeudenkäynnissä Martha vakuutti syyttömyyttään. Hänet todettiin kuitenkin syylliseksi ottotyttärensä murhaan Placen miehen toimiessa avaintodistajana. Place tuomittiin kuolemaan 20. maaliskuuta 1899.

Sähkötuolia ei ollut koskaan käytetty naispuoliseen henkilöön ennen Marthan teloitusta. Teloitusta seuranneiden todistajien mukaan hän kuoli välittömästi. New Yorkin osavaltion kuvernööri Theodore Rooseveltiä oli pyydetty armahtamaan Martha, mutta hän kieltäytyi. Martha haudattiin perhehautaan East Millstoneen New Jerseyyn ilman kirkollista siunausta.
Emma Maree Urquhart

**Emma Maree Urquhart** (s. 2. lokakuuta 1991 Inverness, Skotlanti) on brittiläinen kirjailija. Hänen esikoisromaaninsa on fantasiakirja *Lohikäärmeenkesyttäjät* (2004), jossa teini-ikäiset päähenkilöt jäävät loukkuun tietokonepelin maailmaan. Romaani julkaistiin kirjoittajan ollessa 13-vuotias.

## Aiheesta muualla
* Kotisivut
Sotilaspoika (romaani)

**Sotilaspoika** (*Johnny Got His Gun*) on kirjailija ja käsikirjoittaja Dalton Trumbon vuonna 1938 kirjoittama romaani, joka julkaistiin vuotta myöhemmin. Hän ohjasi sen pohjalta myöhemmin elokuvan *[[Sotilaspoika (vuoden 1971 elokuva)|Sotilaspoika]]* (1971). Kirjan on suomentanut Pentti Saarikoski.

Keskushenkilö on nuori amerikkalainen sotilas, joka ensimmäisen maailmansodan viime minuutilla haavoittui vakavasti: hän menetti kätensä ja jalkansa sekä hänen kasvonsa tuhoutuivat ja sen myötä näkö, kuulo ja puhe. Tuntoaisti on ainoa aisti, joka hänelle jäi. Hän oppii kommunikoimaan morsettamalla päällään.

Kirjan pohjalta on tehty yhdelle näyttelijälle tarkoitettu näytelmä *Johnny Got His Gun*, jonka kirjoitti ja ohjasi Bradley Rand Smith. Esittäjänä oli Grant Tyler. Esitys kuvattiin elokuvaksi, joka on esitetty 2008. Muut roolit ovat ääniä.

Metallica on  tehnyt kirjasta laulun *[[One (Metallican kappale)|One]]* ja videon jossa on pätkiä elokuvasta. 

## Lähteet
Austin-Emile Burke

**Austin-Emile Burke** (22. tammikuuta 1922 – 12. elokuuta 2011) oli kanadalainen roomalaiskatolinen arkkipiispa. Hänet vihittiin papiksi 25. maaliskuuta 1950 ja nimitettiin Yarmouthin hiippakunnan piispaksi 1. helmikuuta 1968. Piispaksi vihkiminen seurasi 14. toukokuuta. Pääkonsekraattorina toimi Emanuele Clarizio, jota avustivat James Martin Hayes ja Alfred Bertram Leverman.

Burke nimitettiin 8. heinäkuuta 1991 Halifaxin arkkipiispaksi ja asetettiin virkaansa 19. syyskuuta. Hän jäi eläkkeelle 13. tammikuuta 1998.

## Lähteet
Rudy Boschwitz

**Rudolph Eli “Rudy” Boschwitz** (s. 7. marraskuuta 1930 Berliini, Saksa) on yhdysvaltalainen poliitikko. Hän syntyi Berliinissä, mutta pakeni vuonna 1933 natsihallintoa juutalaisine perheineen Yhdysvaltoihin.  

Yhdysvalloissa miltei koko ikänsä elänyt Boschwitz on lakikoulutuksen saanut republikaani. 

Boschwitz istui liittovaltion senaatissa Minnesotasta vuosina 1978–1991.

## Lähteet
Ian Burgess

**Ian Burgess** (6. heinäkuuta 1930 Lontoo – 19. toukokuuta 2012) oli brittiläinen moottoriurheilija. Hän osallistui 20 Formula 1 -osakilpailuun ja lukuisiin muihin MM-sarjan ulkopuolisiin Formula 1 -kilpailuihin. Hän ei saavuttanut yhtään pistettä.

## Lähteet
Alessandro Verde

**Alessandro Verde** (27. maaliskuuta 1865 – 29. maaliskuuta 1958) oli italialainen pappi, joka sai nimityksen yhdeksi katolisen kirkon kardinaaleista 14. joulukuuta 1925. Hänet vihittiin papiksi 31. maaliskuuta 1888.

Verde osallistui Pius XII:n valinneeseen konklaaviin 1939. 

Verde toimi kirkollisen uransa aikana muun muassa Santa Maria Maggioren arkkipappina vuodesta 1939. Hän kuoli maaliskuussa 1958 juuri 93 vuotta täytettyään.

## Aiheesta muualla
* Catholic Hierarchy
Koripallon naisten SM-sarjakausi 2006–2007

**Koripallon naisten SM-sarjakaudella 2006–2007** Peli-Karhut voitti seuran historian ensimmäisen mestaruuden. Hopeaa voitti Catz Lappeenranta ja pronssia Äänekosken Huima. Peli-Karhut voitti loppuottelusarjan 3–2.

Sarjassa oli kahdeksan joukkuetta, jotka pelasivat runkosarjassa nelinkertaisen sarjan. Pudotuspeleihin selviytyivät kuusi parasta joukkuetta, joista kaksi parasta suoraan välieriin. Sijoille 3–6 selviytyneet pelasivat puolivälierät. Puolivälierät pelattiin paras kolmesta -järjestelmällä ja välierät ja loppuottelu paras viidestä -järjestelmällä. Loppuotteluun etenivät runkosarjan voittaja Peli-Karhut ja kolmanneksi sijoittunut Catz Lappeenranta.

Sarjasta ei pudonnut suoraan yhtään joukkuetta eli kausi 2007–2008 pelattiin yhdeksällä joukkueella I-divisioonan voittajan Hongikon Nuorisoseuran Urheilijoiden noustessa SM-sarjaan.

Sijoille 7 ja 8 sijoittuneet Helsingin NMKY ja Forssan Alku karsivat sarjapaikasta pelaamalla kaksinkertaisen karsintasarjan I-divisioonan toiseksi parhaan Torpan Poikien kanssa. Karsintasarjasta kaksi parasta selviytyivät pääsarjaan ja molemmat pääsarjalaiset säilyttivät sarjapaikkansa.

## Runkosarja

## Ottelukaavio
Vässilä

**Vässilä** on kylä Halikossa Halikonjoen varrella. Vässilän kylä on hajanainen, ja sen osat ovat erillään toisistaan. Kylän pääalue on pitkulainen, joka ulottuu Märynummelta Krapuojan ja Halikonjoen länsirantaa pitkin aina Kihiseen asti. Toinen laaja alue sijaitsee Ikeläntien varrella rantaradan Tunnelinmäestä Ikelään asti. Alkuperäinen kylän alue on purettu kokonaan ja asutus on siirtynyt muualle. Alkuperäisestä kantatilan paikasta on muistuttamassa metsikkoinen kallionnyppylä pellon keskellä.

Vässilä kuului niin sanottuun suomalaisen vero-oikeuden piiriin, joten kylä on perustettu jo 1200-luvulla. Varhaisin maininta Vässilästä on vuodelta 1439. Fleming-suku on omistanut kylästä kaksi tilaa, jotka siirtyivät Joensuun kartanolle 1500-luvun lopulla. 1800-luvulla koko kylä päätyi Wiurilan kartanon omistukseen.

## Lähteet
*Turun maakuntamuseon Sarakum-projekti: *Halikon kulttuuriympäristö ja arvot*
Haderslevin kunta

**Haderslev** on Etelä-Tanskan alueella Tanskassa sijaitseva kunta. Vuoden 2020 huhtikuussa kunnassa oli 55 655 asukasta, ja sen pinta-ala oli 816,8 neliökilometriä. Kunnan keskustaajama on myös nimeltään Haderslev.

1. tammikuuta 2007 kuntauudistuksen myötä Hadersleviin liitettiin kunnat Gram ja Vojens, Christiansfeld-kunnan alueet Bjerning, Hjerndrup ja Fjelstrup sekä Nørre-Rangstrup-kunnan alue Bevtoft.

## Seurakunnat
Seuraavassa on esitetty luettelo kunnan alueella sijaitsevista seurakunnista (). Luettelon numerot viittaavat oheisen kartan numeroihin.

* 1: Oksenvad Sogn 
* 2: Sommersted Sogn 
* 3: Hjerndrup Sogn 
* 4: Fole Sogn 
* 5: Gram Sogn 
* 6: Nustrup Sogn 
* 7: Jegerup Sogn 
* 8: Maugstrup Sogn 
* 9: Moltrup Sogn 
* 10: Bjerning Sogn 
* 11: Fjelstrup Sogn 
* 12: Højrup Sogn 
* 13: Skrydstrup Sogn 
* 14: Vojens Sogn 
* 15: Hammelev Sogn 
* 16: Gammel Haderslev Sogn 
* 17: Haderslev Vor Frue Domsogn 
* 18: Åstrup Sogn 
* 19: Vonsbæk Sogn 
* 20: Bevtoft Sogn 
* 21: Vedsted Sogn 
* 22: Hoptrup Sogn 
* 23: Sønder Starup Sogn 
* 24: Grarup Sogn 
* 25: Øsby Sogn 
* 26: Vilstrup Sogn 
* 27: Halk Sogn

## Lähteet

## Aiheesta muualla

* Haderslevin kunnan kotisivut 
* Turismitietoa Haderslevistä
Yttelä

**Yttelä** on kylä Keski-Halikossa. Sitä rajaa pohjoisesta Tavola, etelästä Pappila ja muutoin Halikonjoki ja Krapuoja. Kylään kuuluu myös Sampaan alue Pohjois-Halikosta. Yttelän rakennuskanta on edelleen varsin yhtenäinen ja kylän kantatilat ovat olleet suuria maatiloja. Kantatilojen nykyiset päärakennukset ovat peräisin 1800-luvulta ja 1900-luvun alusta. Salo–Aura -tie kulkee kylän lävitse.

Yttelästä on tehty kivikautinen yksittäislöytö. Rautakaudella Yttelässä on ollut joko asuinpaikka tai uhrikallio. Ruotsin vallan aikana Yttelän kylän yksi tila oli Turun ja Porin läänin ratsuväkirykmentin ratsutila nro 87.

## Lähteet
*Turun maakuntamuseon Sarakum-projekti: *Halikon kulttuuriympäristö ja arvot*
Petri Vehanen

**Petri Juhani Vehanen** (s. 9. lokakuuta 1977 Rauma) on suomalainen uransa lopettanut jääkiekkomaalivahti ja lajin maailmanmestari.

## Ura
### Seuraura
Vehanen nousi kasvattajaseuransa Rauman Lukon liigajoukkueen ykkösmaalivahdiksi kaudella 2001–2002. Vuonna 2005 Vehanen siirtyi Ruotsin Elitserieniin, Mora IK:n joukkueeseen. Seuraavan kauden hän pelasi Venäjän Superliigassa HK Neftehimik Nižnekamskissa, kunnes palasi takaisin Lukkoon 2007. Marraskuussa 2009 hänet myytiin KHL-liigan Ak Bars Kazaniin, joka voitti kauden päätteeksi KHL:n mestaruuden Gagarin cupin. Kaksi ja puoli vuotta seurajoukkueessaan Kazanissa pelannut Vehanen siirtyi viiden vuoden sopimuksella takaisin Rauman Lukkoon keväällä 2012. Huhtikuussa 2013 tšekkiläinen KHL-joukkue Lev Praha ilmoitti tehneensä alustavan sopimuksen Vehasen kanssa. Kaudella 2013–2014 Vehanen valittiin KHL:n tähdistöotteluun, josta hän kuitenkin jättäytyi pois. Vehanen oli tärkeässä roolissa joukkueen edetessä KHL-finaaleihin. Kaudeksi 2014–2015 Vehanen siirtyi Saksan DEL-liigaan, Eisbären Berlinin joukkueeseen.

Vehanen lopetti uransa jääkiekkoilijana keväällä 2018 ja hänen paitansa, pelinumero 35, jäädytettiin Äijänsuon jäähallin kattoon marraskuussa 2019.

### Maajoukkueura
Vehanen oli vuoden 2008 MM-kilpailuissa Kanadassa maajoukkueen kakkosmaalivahtina ja oli maalilla yhdessä alkusarjan ottelussa. Vuoden 2010 MM-kilpailuissa Saksassa hän pelasi kolme ottelua. Vehanen oli kultaa voittaneen Suomen ykkösmaalivahti vuoden 2011 MM-kisoissa Slovakiassa, jossa hän torjui turnauksen parhaalla torjuntaprosentilla 95,4 ja päästettyjen maalien keskiarvolla 1,24. Hän oli joukkueessa myös vuoden 2012 MM-kotikisoissa.

## Saavutukset
* MM-kultaa 2011
* MM-pronssi 2008
* KHL-mestaruus 2010
* KHL:n paras maalivahti 2009–2010
* KHL:n paras päästettyjen maalien keskiarvo 2009–2010
* KHL.n paras torjuntaprosentti 2009–2010
* Karjala-turnaus 2009: paras maalivahti
* Karjala-turnauksen tähdistökentällisessä 2009
* Vuoden raumalainen 2011
* SM-liigan ennätys: Eniten pelattuja minuutteja runkosarjassa yksittäisellä kaudella (3446)

## Tilastot

## Lähteet
* 
* 
* Vehanen – SM-liiga.fi
* Vehanen – eliteprospects.com

### Viitteet

## Aiheesta muualla
*Jatkoaika-kolumni 2003
*Petri Vehanen UrheiluSuomi.comissa